બૃહદ્ મુંબઈની આ જાહેરાત ગુજરાત માટે એક આંચકા સમાન રહી. લોકોને લાગ્યું કે અમારી સાથે અન્યાય થયો છે. આથી આ નિર્ણયના 8માં દિવસે એટલે કે 8મી ઑગષ્ટના દિવસે અમદાવાદની ગુજરાત કૉલેજના કેટલાંક વિદ્યાર્થીઓએ, કૉલેજ પરિસરમાં આવેલા સ્વ. શ્રી વિનોદ કિનારીવાલાની પ્રતિમા આગળથી મહાગુજરાત આંદોલનની શરૂઆત કરી. આ વિદ્યાર્થીઓએ કૉંગ્રેસભવન સામે મહાગુજરાતની માંગણી સાથે દેખાવો કર્યા. તે સમયે પોલીસે આ વિદ્યાર્થીઓ પર ‘થ્રી નોટ થ્રી’ ગોળીઓથી ફાયરિંગ કર્યું. જેમાં કેટલાંક નિર્દોષ વિદ્યાર્થીઓનો ભોગ લેવાયો. આમ છતાં વિદ્યાર્થીઓનો જુસ્સો ઓછો ના થયો. બીજા દિવસે પણ તેઓ કૉલેજ પરિસરમાં એકઠાં થયા. અહીંયા તેમનો ભેટો વિખ્યાત આંદોલનકારી શ્રી ઇન્દુલાલ યાજ્ઞિક સાથે થયો જેમણે આ વિદ્યાર્થીઓ દ્વારા શરૂ કરાયેલ મહાગુજરાત આંદોલનની આગેવાની સંભાળી. આ દિવસોને યાદ કરતાં જાણીતા લેખક અને પ્રત્રકાર યશવંત મહેતાએ જણાવ્યું કે, “ઇન્દુચાચાના માર્ગદર્શન હેઠળ લગભગ આખા ગુજરાતમાં આંદોલન થયાં હતાં. ગુજરાતની જનતાએ પણ આ આંદોલનને એટલો જ સહયોગ આપ્યો. એક સમયે આ વિરોધ રોકવા માટે તત્કાલિન મુખ્યપ્રધાન શ્રી મોરારજી દેસાઈ પોતે લાલદરવાજા પાસે ઉપવાસ પર બેઠાં હતાં. છતાં લોકોએ મહાગુજરાત આંદોલન યથાવત રાખ્યું હતું.” ગુજરાતની સ્થાપના માટેનું આ આંદોલન લગભગ 4 વર્ષ ચાલ્યું જેમાં 300 આસપાસ વિદ્યાર્થીઓના મોત થયાં. આ આંદોલન કદાચ હજી વધારે ચાલ્યું હોત પણ મહારાષ્ટ્રમાં ચાલેલા આંદોલને સરકારને ભાગલાં પાડવા માટે મજબૂર કર્યા. તે સમયે ગુજરાત કરતાં વધારે ઉગ્ર બળવો મહારાષ્ટ્રમાં થયો. આથી સરકારે બૃહદ્ મુંબઈના ભાગલાં પાડીને બે જુદી ભાષા બોલતાં બે અલગ રાજ્યોની રચના કરી.